Lav et referat af nedenstående tekst:

Tekst:
Da nordjyske Henrik 'Røde' Jensen var størst, bar han en skjorte i størrelsen XXXXXXXL. For seks år siden vejede han 190 kilo og levede en tilværelse, der bestod af "kig-væk-finten": - Jeg spiste sent, jeg spiste forkert, jeg drak forkert, jeg dyrkede ingen motion overhovedet. Til sidst kunne jeg gå halvtreds meter, og så havde jeg ondt i ryggen. I stedet for at gøre noget ved det, blev mit tøj bare større og større, fortæller han i 'Go' aften Danmark'. - Jeg havde ikke kigget på en vægt i 15-16-17 år, eller set mig selv i spejlet, for jeg kunne ikke lide, hvad jeg så. Fik klar melding fra lægen Karrieren kørte derudaf - han arbejdede som eventmager i Frederikshavn og havde blandt andet skaffet USA's tidligere præsident Bill Clinton til byen. Men lægen havde allerede givet Henrik 'Røde' Jensen en dyster melding for flere år siden: - Han gav mig en dødsdom i 2008, hvor han sagde "du har fem år tilbage at leve i". Men det var først i 2012, at jeg var mentalt klar til at tage det store skridt, fortæller han. Det var her, Henrik 'Røde' Jensen besluttede sig for at betale for en gastric by-pass operation, som gør mavesækken mindre. Han vidste samtidig, at det ikke var nok, for han skulle bryde med de gamle vaner: - Den her gang vidste jeg, at jeg måtte holde ved og virkelig få gjort noget ved det. Det betød kostomlægning og en helvedes masse motion. Det er det, det handler om, det er ikke nok kun at få en operation, siger han. Sådan lykkedes det ham at gå fra 190 kilo til 96 kilo. Den store forvandling betød, at nordjyden endte med en masse løs hud, som ikke kunne trænes væk. I år fik han en operation, der har fjernet den løse hud omkring maveregionen, som vejede hele 3650 gram - han bad specifikt kirurgen om at tage billeder til skræk og advarsel: - Der ligger faktisk fire culottestege eller måske er der endda til tyve kuverter, konstaterer Henrik 'Røde' Jensen. Han ønsker at vise billedet frem for at vise folk et realistisk billede af sit liv med overvægt. - Man skal ikke pakke noget ind; Kan jeg skræmme eller inspirere andre til ikke at komme så langt ud, som jeg er kommet, så viser jeg gerne min bare mave eller billeder fra operationen for at få folk til at forstå, at det er en alvorlig sag, fortæller han. Overvægten og den løse hud er nu et overstået kapitel, og han sætter pris på sit nye jeg: - Jeg vågner op med en champagnefornemmelse i kroppen og tænker "det er fantastisk det her". Jeg er den eneste 50-årige, der får en yngre og yngre krop, for hver dag, der går, siger han. Henrik 'Røde' Jensen er i dag foredragsholder, hvor han fortæller om sine oplevelser, og han håber, at hans livshistorie kan inspirere andre: - Jeg kan kun anbefale at forsøge at gøre en forskel i sit eget liv, hvis man står lige på kanten og tænker "hvad pokker skal jeg gøre". Hvis ham den 'røde' fra Frederikshavn kan, så kan alt lade sig gøre, siger han.

Referat:
Henrik 'Røde' Jensen tabte 95 kilo, men endte med et andet problem - en masse løs hud.